དེ་དང་དུས་མཚུངས་སུ་དད་ལྡན་མང་ཚོགས་ཁྲི་ཕྲག་མང་པོས་ཕྱོགས་ཕྱོགས་སུ་མ་ཎི་དབྱངས་སུ་གྱེར་བཞིན་མཇལ་ཕྱག་དང་།བསང་མཆོད་སོགས་རྣམ་དཀར་དགེ་བའི་ལས་ལ་འབད་པ་དང་།གོས་སྐུ་ཆེན་མོའི་མདུན་གྱི་ཐང་ཆེན་དུ་མ་ཎི་དབྱངས་དང་བཅས་འདོན་བཞིན།ཤོག་སྦག་ཀི་སྒྲ་སོགས་སྒྲའི་བྱེ་བྲག་སྣ་ཚོགས་ཀྱིས་བར་སྣང་ཁྱབ་ཞིང་།ཕྱོགས་ཡར་མར་གྱི་མཇལ་བ་དང་།ལྟད་མོ་བ།ཡུལ་བསྐོར་བ་བཅས་ཀྱི་སྐུ་མགྲོན་ཁྲི་ཕྲག་མང་པོས་ས་གཞིར་ཁྱབ་ལ།ལྷ་བསང་སྔོན་མོས་ནམ་མཁའ་གང་པ་སོགས་བཀྲ་ཤིས་ཀྱི་དུས་བཟང་མངོན་པར་གསལ།གོས་སྐུ་ཆེན་མོ་ཞལ་འབྱེད་དང་དོ་དམ་གནང་མཁན་ཚང་མ་བཀྲ་ཤིས་འཁྱིལ་དགོན་པ་ཡིན་ལ།དེའི་ཡོང་སྒོ་ཚང་མ་ཡང་བཀྲ་ཤིས་འཁྱིལ་དགོན་པར་དབང་བ་ཡིན།མཇུག་ཏུ་འདོད་གསོལ་དང་།རབ་གནས་གནང་རྗེས་ཕྱིར་གོས་སྐུ་གདན་འདྲེན་པ་དང་བཅས་སེར་སྦྲེང་མཇུག་རྫོགས།སྨོན་ལམ་གསུང་ཆོས་ལྷ་ཁང་སོ་མའི་མདུན་དུ་ཚོགས།གཞན་རྣམས་གོང་དང་འདྲ།ཚེས་བཅོ་ལྔ་ཉིན།ཉིན་སྔོན་མ་དང་མི་འདྲ་བར་དབྱངས་རྟ་ཁྱད་པར་དང་བཅས་པའི་འདོན་ཆོས་མང་པོ་ཡོད་པ་དང་།ཚོགས་དབུར་ཤར་སྐྱབས་མགོན་རིན་པོ་ཆེ་གདན་འདྲེན་པ་དང་།ལོ་དེའི་སྨོན་ལམ་ཤོག་པའི་སྦྱིན་བདག་རྣམས་ཀྱིས་ཤར་སྐྱབས་མགོན་རིན་པོ་ཆེ་མཆོག་ལ་སྐུ་གསུང་ཐུགས་རྟེན་གྱི་གཙོས་རྒྱུ་ནོར་ཀྱི་འབུལ་བ་རྒྱ་ཆེན་འབུལ་བ་དང་།ཁོང་གིས་སེམས་ཅན་སྤྱི་དང་།ནང་སྒོས་ད་ལོའི་སྨོན་ལམ་ཤོག་པའི་སྦྱིན་བདག་དེ་དག་གི་དགེ་རྩར་དམིགས་ཏེ་བསྔོ་སྨོན་རྒྱ་ཆེར་གསུངས།ཇ་ཐོག་ཏུ་ཐོས་བསམ་གླིང་གི་དགེ་བསྐོས་ཀྱིས་རྗེ་ཙོང་ཁ་པ་ཆེན་པོའི་མཛད་རྣམ་དང་ཆོ་འཕྲུལ་སྨོན་ལམ་བརྗོད་བྱ་གཙོ་བོར་བྱས་ཏེ་ཚོགས་གཏམ་རྒྱས་པ་གཏོང་།དྲོས་ཇ་གྲོལ་རྗེས་བྱམས་པ་གླིང་བསྐོར་ཡོད་ལ།བྱམས་པ་གདན་འདྲེན་ནམ་བྱམས་པ་གླིང་བསྐོར་ཞེས་པ་ནི།མ་འོངས་པར་སྐལ་བཟང་རྣམ་འདྲེན་ལྔ་བ་རྒྱལ་བ་བྱམས་པའི་བསྟན་པ་དར་བའི་རྟེན་འབྲེལ་དུ།སྐུ་རྒྱུ་ཙན་དན་དཀར་བོ་ལས་གྲུབ་པའི་རྒྱལ་བ་བྱམས་པའི་སྐུ་བརྙན་ཤིང་རྟ་འཁོར་ལོའི་ནང་དུ་བཞུགས་སུ་གསོལ་བ་དང་།ཤིང་རྟའི་སྟེང་དུ་གདུགས་དང་།རྒྱལ་མཚན།ཕུར་མ་སོགས་ཀྱིས་བརྒྱན་ཏེ་དུང་དང་རྒྱ་གླིང་སོགས་ཀྱི་སྒྲ་སྙན་པར་འཁྲོལ་བཞིན་སེར་སྦྲེང་དང་བཅས་གླིང་བསྐོར་དུ་གདན་འདྲེན་པ་ལ་ཟེར།དེའི་སྟེང་གི་སེར་སྦྲེང་སོགས་ཉིན་སྔོན་མ་དང་གཅིག་མཚུངས་ཡིན།ཚོགས་ཆེན་འདུ་ཁང་ནས་རིམ་བཞིན་བར་བསྐོར་བརྒྱུད་རྒྱལ་བ་བྱམས་པ་གདན་འདྲེན་སྐབས་དགེ་འདུན་པ་གཙོ་བྱས་དད་ལྡན་སེར་སྐྱ་ཁྲི་ཕྲག་མང་པོས་དམིགས་བརྩེ་མ་དབྱངས་སུ་གྱེར་བ་དང་།མཆོད་དབྱངས་པ་རྣམས་ཀྱིས་ཕྱོགས་བཞིར་ཁྲུས་གསོལ་བྱེད་པ་དང་བཅས་རྒྱལ་བ་བྱམས་པ་ཕྱིར་ཆོས་གྲྭའི་ནང་དུ་སླེབས་པ་ན་མཆོད་དབྱངས་པ་གཙོས་དགེ་འདུན་མང་གིས་རབ་གནས་གནང་རྗེས།དད་ལྡན་སེར་སྐྱ་མང་ཚོགས་ཡོངས་ལ་མཇལ་ཁ་ཞུ་བ་དང་བཅས་བྱམས་པ་གླིང་བསྐོར་མཇུག་རྫོགས་སོ།།